Anija vallas Voose külas asuv kõrts tahetakse 1. mai talgutega koost lahti võtta.   Kõrtsihoone omanikud Aivar Kant ja Tanel Talve ostsid selle Anija vallalt 1998. aastal mõne tuhande krooni eest. Et kõrts 1. mail üle-eestilisel talgupäeval asjatundjate pilgu all lammutada ning kasutuskõlblikud detailid säilitada, on appi palutud ehitusfirma Jaagor Grupp OÜ, mille spetsialistid jälgivad, et hoone osad võimalikult hästi säiliksid. Sama firma hakkab hiljem maja uuesti üles ehitama. Talgute käigus lahti  võetud osad konserveeritakse ja säilitatakse Voosel, kuhugi mujale ei ole neid plaanis viia.    Mai alguses on lubanud appi tulla ka arhitekt Sulev Ilves, kes projekteerib uue hoone. Oma panuse annavad veel ehitusinsener Hans Priks, kelle projekteeritud on Viljandi pärimusmuusika ait, ning giid Tiina Korts, kes on aidanud üles ehitada Soomaa rahvuspargi.    "Kõrts on peaaegu kokku kukkumas," räägib Tanel Talve. "Veidi rohkem kui kuu aega tagasi langes üks osa katust sisse. 1. mai on  viimane hetk, et see koost laht võtta. Tahame võimalikult palju hoonest säilitada, osi kasutada üles­ehitusel. Palju saab taastamisel kasutada kindlasti palgi­osi. Kui need välisseinaks ei kõlba, siis paneme sissepoole. Loomulikult tuleb maja uuesti üles ehitada, sanitaarremonti me seal tegema ei hakka."    Arvatavasti 17. sajandi lõpust pärit kõrts on üldjoontes säilinud algupärasena. Kolhoosiajal oli seal viljahoidla, hiljem on seisnud tühjana. Väidetavalt on see Eesti vanim puidust maantee­kõrts.